
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00887/2013-04
23.05.2014. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 23.05.2014. године, донела је

О Д Л У К У

о акредитацији студијског програма
Утврђује се да УНИВЕРЗИТЕТ У НОВОМ САДУ-ФИЛОЗОФСКИ ФАКУЛТЕТ са седиштем у улици Зорана Ђинђића 2, НОВИ САД, ПИБ: 100237441, Матични број: 08067074,  испуњава прописане стандарде за акредитацију студијског програма МАС1 - ЕНГЛЕСКИ ЈЕЗИК И КЊИЖЕВНОСТ у оквиру поља друштвено-хуманистичких наука и то за 60 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У НОВОМ САДУ-ФИЛОЗОФСКИ ФАКУЛТЕТ са седиштем у улици Зорана Ђинђића 2, НОВИ САД, је дана 26.04.2013. године поднела захтев за акредитацију студијског програма МАС1 - ЕНГЛЕСКИ ЈЕЗИК И КЊИЖЕВНОСТ у оквиру поља друштвено-хуманистичких наука под бројем 612-00-00887/2013-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У НОВОМ САДУ-ФИЛОЗОФСКИ ФАКУЛТЕТ и предлог одлуке, достављени су Комисији за акредитацију и проверу квалитета.
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ У НОВОМ САДУ-ФИЛОЗОФСКИ ФАКУЛТЕТ  за студијски програм МАС1 - ЕНГЛЕСКИ ЈЕЗИК И КЊИЖЕВНОСТ  у оквиру поља друштвено-хуманистичких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма.
Студијски програм МАС - ЕНГЛЕСКИ ЈЕЗИК И КЊИЖЕВНОСТ садржи све законом предвиђене елементе. Полагањем свих испита предвиђених курикулумом студијског програма и одбраном мастер рада студент стиче 60 ЕСПБ бодова. Програм је прихваћен 28.3.2013. године од стране Сената Универзитета у Новом Саду. Програм припада пољу друштвено-хуманистичких наука наука и области филолошке науке. Стручни назив који се стиче савладавањем студијског програма је мастер филолог, а у додатку дипломе се може додати ближа одредница – енглески језик и књижевност,  што је у складу са листом стручних, академских и научних назива коју је усвојио Национални савет за високо образовање.   
Основни квантитативни подаци о програму су:
1. Трајање програма= 1 година (2 семестра)
2. Број ЕСПБ бодова= 60
3. Број студената који се уписује на прву годину= 60
4. Број часова активне наставе по години студија 
I семестар: П 10  + В 10  = 20
II семестар:  П 0  + В 0   + СИР 20  = 20 

5. Проценат изборности на програму= 73.33%
6. Број наставника на студијском програму= 24
      Број наставника са пуним радним временом= 23 (96.52% наставе)
            Број наставника ангажованих са мање од 100% радног времена= 1


Број сарадника на студијском програму= 1
Број сарадника са пуним радним временом= 1
7. Бруто простор = 4.595м2 
8. Број библиотечких јединица релевантних за студијски програм=533 

9. Број уџбеника 186

Стандард 1: Структура студијског програма
Мастер академске студије из области енглеског језика и књижевности трају годину дана (два семестра). У студијском програму је предвиђен само један обавезни предмет, којим студент стиче академска знања из технике научног рада. Остала четири предмета су изборна, чиме је студенту омогућено да се избором предмета усавршава у појединим филолошким, лингвистичким и књижевним дисциплинама и сферама професионалних делатности за које је оспособљен основним академским студијама. 
Укупан број часова активне наставе износи 360, у шта су укључени часови наставе, студијског истраживачког рада и других облика наставе, и то у 1. семестру 300 часова активне наставе, а у 2. семестру 60 сати консултација са ментором за израду мастер рада.
Бодовна вредност студијског програма је 60 ЕСПБ бодова (30 по семестру). Бодовна вредност сваког предмета и курса исказана је у приложеном списку обавезних и изборних предмета. Урађеним и одбрањеним завршним мастер радом остварује се 30 ЕСПБ бодова.

Стандард 2: Сврха студијског програма
Сврха студијског програма је да обезбеди стицање научних и стручних знања и вештина према потребама друштва и пројектованом друштвеном развоју.
Студијски програм МАС Енглески језик и књижевност има сврху да омогући студенту даље усавршавање у професионалним делатностима за које је оспособљен на основним академским студијама из Енглеског језика и књижевности. Студент је такође оспособљен за перманентно учење током живота. Студент стиче знања неопходна за наставак студија на докторским студијама.
Стандард 3: Циљеви студијског програма

Циљ студијског програма је да студентима омогући даље усавршавање у посебним областима англистичке филологије, везаним за уже научне области енглески језик и лингвистика и енглеска и америчка књижевност. С обзиром на то да је предвиђен само један обавезни предмет, којим студент стиче знања о техници научног рада, студенту је омогућено да се избором група предмета усавршава у појединим филолошким, језичким и књижевним дисциплинама и сферама професионалних делатности за које је осопособљен на основним академским студијама. 
Стандард 4: Компетенције дипломираних студената

Савладавањем студијског програма студент стиче следеће компетенције, које су у функцији квалитетног обављаља стручне и научне делатности: познавање савремених научних система у области англистичке филологије (енглески језик и лингвистика, енглеска и америчка књижевност); познавање методолошких принципа филолошких, лингвистичких и књижевних истраживања; способност примене филолошких, лингвистичких, књижевно-историјских и књижевно-теоријских метода и поступака у процесу истраживања; способност формулисања основних циљева и задатака у научној и практичној делатности; способност оцењивања научне и практичне вредности истражених задатака у области англистике; способност интегрисања стечених академских знања у процесу решавања сложених теоријских и практичних проблема; способност самосталне анализе, интерпретације и представљања резултата научноистраживачких и практичних радова; способност самосталног бављења научно-истраживачким радом; способност самосталне анализе и интерпретације типова текстова са филолошког, лингвистичког и књижевног аспекта; способност постављања и решавања проблема и задатака везаних за употребу језика у процесу образовања, превођења и комуникације; способност примене знања у пракси.
Студент такође стиче способност самосталног обављања професионалне делатности у процесу образовања (настава енглеског језика и књижевности), у свим државним и приватним делатностима у којима се указује потреба за преводиоцима енглеског језика, у свим другим државним и приватним делатностима у којима се указује потреба за темељним познавањем енглеског језика и књижевности у складу са добијеном квалификацијом
Стандард 5: Курикулум

Курикулум мастер академских студија на студијском програму ОАС Енглески језик и књижевност предвиђа да током првог семестра студенти похађају и полажу укупно пет курсева од којих је један обавезан, а четири су изборна. У овом семестру студент за све положене испите добија укупно 30 ЕСПБ бодова.

Обавезан курс је Техника научног рада, а изборни курсеви су следећи: Теорија језика и усвајања језика, Контактна лингвистика, Лексикографија, Рефлексивна пракса у настави енглеског језика, Романи Владимира Набокова, Утопија у енглеској књижевности, Глаголска семантика и глаголски вид, Когнитивнолингвистички модели комуникације, Симултано превођење, Драме Тенесија Вилијамса, Шекспирове проблемске драме, Магијски реализам у савременој британској прози, Романи Џулијана Барнса, Информацијска структура реченице, Индивидуалне разлике у настави енглеског језика, Интерамеричка књижевност, Напредни курс превођења, Постколонијални романописци, Хоспитовање, Примењена фонетика и фонологија, Фонолошка теорија, Информатичка технологија и превођење, Мултимодални текст, Методика наставе књижевности и Готски жанр у енглеској књижевности.
У другом семестру студенти пишу завршни рад за који добијају 20 ЕСПБ бодова, па су у овом семестру осим студијског истраживачког рада за који добијају 10 ЕСПБ бодова, предвиђене други облици настава у виду консултација са ментором за израду мастер рада.
За сваки предмет у студијском програму дат је опис предмета, назив, тип и садржај предмета и подаци о наставнику који предмет изводи. Такође одређен је и циљ предмета са очекиваним исходима, знањима и компетенцијама, препоручена литература, метод извођења наставе као и начин провере знања.
Стандард 6:  Квалитет, савременост и међународна усаглашеност студијског програма

Студијски програм је конципиран тако да одражава савремене академске тенденције у проучавању страних језика и књижевности, односно да омогући проширивање теоријских знања из области англистичке лингвистике, методике наставе енглеског језика и књижевности на енглеском језику. Студијски програм је усаглашен са другим програмима на установи, а посебно са студијским програмом ОАС Енглески језик и књижевност.

Студијски програм МАС Енглески језик и књижевност је у складу са сличним акредитованим програмима европских универзитета на којима се проучавају енглески језик као страни језик и књижевност на енглеском језику. У документацији установа наводи следеће сличне програме, који садрже знатан број подударних курсева.

1) програм Одсека за англистику Универзитета у Тампереу у Финској (University of Tampere, Finland, School of Modern Languages and Translation Studies, English Department, доступан на адреси http://www.uta.fi/laitokset/kielet/englf/index.html );
2) програм Одсека за англистику на Филозофском факултету Универзитета у Љубљани, Словенија (Univerza v Ljubljani, Filozofska fakulteta, са адресом http://www.ff.uni-lj.si/fakulteta/Studij/BolonjskiProgrami/ DrugaStopnja /Enodisciplinarni/Anglistika.pdf);
3) програм института за британске и америчке студије Универзитета у Сегедину у Мађарској (University of Szeged, Hungary, Institute of English and American Studies, са адресом http://www.ieas-szeged.hu/programs/);
4) програм Одсека за енглески језик Филозофско-историјског факултета у Берну, Швајцарска (University of Bern, Faculty of Humanities, English Department, са адресом http://www.ens.unibe.ch/ content/studies/study_plan/ma/index_eng.html). 
Стандард 7: Упис студената
На основу процене о друштвеним потребама за стручним профилом мастер филолог (енглески језик и књижевност), као и у складу с расположивим просторним и  кадровским могућностима Филозофског факултета у Новом Саду планирано је да се на студијски програм упише 60 студента.
На студијски програм могу се уписати студенти који имају завршене основне академске студије Енглеског језика и књижевности обима 240 ЕСПБ бодова. Кандидати се рангирају на основу просечне оцене током студија и дужине трајања студија.
Стандард 8: Оцењивање и напредовање студената
Полагањем испита стиче се одређени број ЕСПБ бодова, у складу са студијским програмом. Број ЕСПБ бодова утврђен је на основу радног оптерећења студента применом јединствене методологије високошколске установе за све студијске програме. Сваки предмет у студијском програму има јасан и објављен начин стицања поена и број ЕСПБ бодова које студент стиче полагањем предмета.
Успешност студената у савладавању одређеног предмета континуирано се прати током наставе и изражава се поенима. Минималан број поена које студент може да одствари на предмету је 30, а максималан је 100.Укупан успех студента на предмету изражава се оценом од 5 (није положио ) до 10 (одличан). Оцена студента је заснована на укупном броју поена које је студент стекао испуњавањем предиспитних обавеза и полагањем испита а према квалитету стечених знања и вештина.

Стандард 9:  Наставно особље
За реализацију студијског програма МАС Енглески језик и књижевност обезбеђен је потребан број наставник и сарадника. У реализацији студијског програма учествује 23 наставника у радном односу на Филозофском факултету са 100% радног времена и 1 наставник који је у радном односу са 50% радног времена, што одговара потребама студијског програма, броју предмета и броју часова на тим предметима. Сви наставници који учествују у реализацији студијског програма су из уже научне области Англистика, према следећој структури: 4 редовна професора, 3 ванредна професора, 10 доцената и 7 виших наставника вештина. Научне и стручне квалификације наставника одговарају образовно-научном пољу и нивоу њихових задужења. Наставници имају најмање пет референци из уже научне и стручне области из које изводе наставу.
На студијском програму ангажован је један сарадник који је у радном односу са 100% радног времена.

Подаци о наставницима и сарадницима (кратка биографија, избор у звање, референце) доступни су јавности на веб сајту Филозофског факултета, као и на веб сајту Универзитета у Новом Саду у картонима научних радника.

Стандард 10: Организациона и материјална средства
За реализацију студијског програма МАС Енглески језик и књижевност на Филозофском факултету обезбеђен је одговарајући простор за извођење наставе. Факултет располаже са 4.595м2 простора, а на овом програму студира укупно 60 студената. Исти простор користе и студенти на другим студијским програмима у установи. Обезбеђен је амфитеатар, учионице, рачунарске учионице, библиотечки простор и читаонице, у складу са потребама образовног процеса у пољу друштвено-хуманистичких наука. 
Обезбеђен је одговарајући радни простор за наставнике и сараднике. Обезбеђена је одговарајућа техничка опрема за савремено извођење наставе. Постоје библиотечки ресурси за извођење студијског програма. За предмете у студијском програму обезбеђени су одговарајући приручници, уџбеници и литература и то тако да су расположиви на време и у адекватном броју примерака за нормално одвијање наставног процеса, у складу са предвиђеним бројем студената за упис. Списак литературе релевантне за студијски програм садржи 533, а списак уџбеника 186 наслова. Исти спискови дати су и у документацији за акредитацију програма ОАС Енглески језик и књижевност.
Стандард 11: Контрола квалитета
Филозофски факултет у Новом Саду има стратегију обезбеђења квалитета наставног процеса и управљања високошколском установом. Савет Факултет је 14.2.2007. године усвојио Правилник о стандардима и поступцима обезбеђења квалитета и самовредновања, као и Смернице стратегије обезбеђивања квлаитета рада Филозофског факултета.
Факултет је именовао Комисију за обезбеђење квалитета која има 26 чланова од којих су 19 из реда наставног особља, 5 представника стручних служби и 2 представника студената.
У циљу спровођења утврђене стратегије Факултет организује студентску евалуацију наставног процеса и оцену квалитета рада наставника. Евалуација се спроводи два пута госишње. Такође се обавља евалуација органа управљања и ненаставне подршке. Комисија за квалитет, прати успешност студената у студирања и успешност на испитима и континуирано анализира податке.

Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

	Достављено:

- високошколској установи

- архиви КАПК
	ПРЕДСЕДНИК

Проф. др  Ендре Пап


[image: image2.jpg]



РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е
О АКРЕДИТАЦИЈИ студијског програма
УНИВЕРЗИТЕТ У НОВОМ САДУ-ФИЛОЗОФСКИ ФАКУЛТЕТ са седиштем у улици Зорана Ђинђића 2, НОВИ САД, ПИБ: 100237441, Матични број: 08067074, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма  МАС1 - ЕНГЛЕСКИ ЈЕЗИК И КЊИЖЕВНОСТ у оквиру поља друштвено-хуманистичких наука и то за 60 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

